પુરાણોમાં જણાવેલી પુરાણકથાઓ તેમજ લોકસાહિત્યમાંથી જણાતી વડનગર સંબંધી દંતકથાઓની સત્યાસત્યતાનો વિવાદ બાજુ પર રાખી સ્થૂળ દષ્ટિએ જોઈશું તોપણ જણાશે કે ચમત્કારપુર, આનંદપુર કે વડનગરથી પ્રખ્યાત આ શહેર પ્રાચીન કાળમાં એક મહાનગર તરીકે ગણાતું હશે. ત્યાંના હિંદુતીર્થો, જૈનતીર્થો અને તે તે ધર્મનાં મંદિરો તેમજ ભુપતસંગની નોંધ પ્રમાણેના બૌદ્ધ મંદિરોના ઉલ્લેખો જોતાં જુદા જુદા ધર્મોનાં તીર્થ તરીકે પણ ગુજરાતભરમાં તેનું સ્થાન ઊંચું હોવું જોઈએ. ગુજરાત ઉપરની રાજપૂત સત્તાનો અંત આવતાં મુસલમાની સત્તા દાખલ થઈ. તે સમય દરમ્યાન પણ ગુજરાતભરમાં વડનગરની કીર્તિ પ્રસિદ્ધ હોવી જોઈએ એમ આઈને અકબરી, મિરાતે સિકંદરી અને ખાફીખાનના ઔરંગઝેબના ઈતિહાસ ઉપરથી જણાય છે. મુસલમાની સત્તા નબળી પડતાં ગાયકવાડ સરકારના ઉદયકાળે ગુજરાતના સૂબા બાબી કમાલુદ્દીનખાને પણ પોતાની સંધિમાં વડનગર અને બીજાં કેટલાંક શહેરો માગી પોતાનું મુખ્ય થાણું વડનગરમાં રાખ્યું હતું અને તેથી પણ જણાય છે કે તે સમયે ઉત્તર ગુજરાતનાં બીજાં શહેરો કરતાં વડનગરની સ્થિતિ કંઈક સારી હોવી જોઈએ.